stanford-oval/wikipedia huggingface dataset:
שלום שוורצבארד

| --- | --- |

 לידה:  18 באוגוסט 1886 איזמאיל, האימפריה הרוסית 
 פטירה:  3 במרץ 1938 (בגיל 51) קייפטאון, איחוד דרום אפריקה 
 מדינה:  הרפובליקה הסובייטית הפדרטיבית הסוציאליסטית הרוסית, הרפובליקה הסובייטית הסוציאליסטית האוקראינית, צרפת, האימפריה הרוסית 
 מקום קבורה:  אביחיל 
 פרסים והוקרה:  צלב המלחמה 1914–1918 
 
קברו של שלום שווארצבארד באביחיל
הכיתוב על קברו של שלום שווארצבארד באביחיל.
לוחית זיכרון ליד קברו של שלום שווארצבארד באביחיל
שלום שמואל שוורצבּארד (או שולם שמיל שוורצבּורד; בכתב לטיני: Scholom Schwartzbard; ברוסית: Самуил Исаакович Шварцбурд, סמואיל איסַקוביץ [בן-יצחק] שווארצבורד; תרמ"ו, 18 באוגוסט 1886 – א' באדר תרצ"ח, 3 במרץ 1938), מכונה "הנוקם" ומוכר גם בשם העט היידי שלו "בעל-חלומות" (מבוטא: "בעל-חלוימס"), היה אנרכיסט ומשורר יהודי יליד בסרביה. התפרסם כאשר בחודש מאי 1926 התנקש בפריז בסימון פטליורה, מנהיג הרפובליקה העממית של אוקראינה, שהואשם באי-נקיטת צעדים מספיקים לעצירת טבח היהודים בארצו בעת מלחמת האזרחים. שווארצבארד זוכה על ידי בית המשפט הצרפתי מכל אשמה, לאחר שחבר המושבעים נחשף להיקף הזוועות של הפרעות ביהודי אוקראינה ואופן תכנונם וביצועם.
ביוגרפיה

שלום שוורצבארד נולד לחיה ויצחק, בעיר איזמאיל בבסרביה (כיום במחוז אודסה באוקראינה) בשבת נחמו של שנת 1886. שלושת אחיו נפטרו קודם שנולד חוץ מאח אחד, מרדכי, שלימים היגר לאנגליה. סמוך להולדתו עברה משפחתו לעיר באלטה, לאחר שכל היהודים גורשו בפקודת השלטונות מאזורי הגבול של האימפריה הרוסית. אמו נפטרה בצעירותו, והוא למד שענות. שוורצבארד הצטרף לקבוצות של מהפכנים, נכלא, וכשהשתחרר נמלט לווינה. בווינה השתתף בשוד בית מרזח, ונדון לארבעה חודשי מאסר.
בשנת 1910 הגיע לפריז, והתחתן עם בת דודתו, אנה. ב-25 באוגוסט 1914 התגייס ללגיון הזרים הצרפתי, והשתתף בקרבות מלחמת העולם הראשונה. במרץ 1916 נפצע קשה, ואושפז חודשים רבים בבית חולים. על שירותו הוענק לו עיטור "צלב המלחמה".
בעקבות המהפכה הרוסית חזר שוורצבארד לאוקראינה, ועסק בארגון הגנה ליהודים. בסוף 1919 חזר לפריז, לעבודת השענות, ושם הגיעה אליו השמועה שסימון פטליורה, האיש שבתקופת שלטונו באוקראינה נערכו פוגרומים קשים ביהודים, עבר להתגורר בעיר. פטליורה נאשם בכך שבעת הנהגתו את הממשלה האוקראינית, העלים עין ולא התעמת עם הצבא ועם הכנופיות הלאומניות הבלתי-סדירות שטבחו רבבות יהודים ב-1919, אלא הסתפק בהוצאת צווים סמליים שלא נאכפו כדי לרצות את דעת הקהל הבינלאומית.
ב-25 במאי 1926 התנקש שוורצבארד בחייו של פטליורה, המנהיג הגולה של הרפובליקה העממית של אוקראינה, כנקמה על הפוגרומים ועל רצח בני משפחתו. ההתנקשות ארעה ברחוב ראסין, שבסמוך לבולוור סן-מישל שברובע הלטיני, בעת שפטליורה יצא ממסעדה. שוורצבארד ירה בפטליורה חמש יריות מאקדחו. למחרת מת פטליורה מפצעיו.
שוורצבארד נעצר במקום, ונכלא עד למשפטו, שהחל ב-18 באוקטובר 1927. המשפט נערך במשך שמונה ימים בפני חבר מושבעים. עם תום עדויות התביעה, שנסתרו על ידי הסנגור היהודי-צרפתי אנרי טורס, תוך עשיית רושם רב על המושבעים באשר למניעי הרצח, החליט הסנגור לוותר על מרבית עדי ההגנה. אב בית הדין הנחה את המושבעים לשקול חמש שאלות כשהם באים לחרוץ את דינו של שוורצבארד:
האם הוא אשם בפגיעה בפטליורה ובפציעתו?
האם גרמו פגיעות אלה למותו של פטליורה?
האם התכוון שוורצבארד לגרום למותו של פטליורה?
האם פעל שוורצבארד במחשבה תחילה?
האם שוורצבארד עשה את מעשהו במארב?
לאחר התייעצות שנמשכה חצי שעה בלבד ענה חבר המושבעים בשלילה לכל השאלות הללו, ובהתאם לכך נפסק כי שוורצבארד זכאי.
שוורצבארד ניסה לעלות לארץ ישראל, אך נתקל בסירוב של שלטונות המנדט. הוא עבד בצרפת כסוכן ביטוח של פניקס, וינה שהיה לה הסכם עם הקרן הקיימת וחיכה לשעת כושר לעלות לארץ ישראל. ב-1937 נסע לדרום אפריקה, כדי לגייס כספים להוצאת אנציקלופדיה יהודית כללית ביידיש. ב-3 במרץ 1938 (א' באדר תרצ"ח) נפטר בקייפטאון ונקבר בה. הוא ביקש שעצמותיו יועלו לארץ ישראל, ובסוף 1967 מולאה בקשתו. ארונו הועלה ארצה והוא נטמן בבית העלמין במושב אביחיל, בלוויה רבת משתתפים במעמד השר מנחם בגין.
קברו של שוורצבארד נמצא במקום נפרד מהקברים, סמוך לחלקה הצבאית. ליד הקבר יש שלט בעברית ואנגלית המספר על שוורצבארד ועל ההתנקשות בפטליורה.
על שמו של שוורצבארד נקראו רחובות במספר ערים בישראל, ביניהן נתניה, ירושלים, ובאר שבע (שם קרוי הרחוב על שם כינויו, "הנוקם").
כתביו ומסמכיו שמורים בארכיון ייוו"א (המכון למחקר יהודי) בניו יורק.
כתביו

בעל החלומות, טרוימען און ווירקליכקייט: ליעדער, פריז: מיט בעשטעלונגען זיך צו ווענדען, S. Schwarzbard,‏ 1920. (ביידיש)
ספר חיי: זכרונות (ערוך בידי א' אשמן), תל אביב: מצפה (דפוס אחדות), תרצ"א.
אין קריג מיט זיך אליין, שיקגו: שלום שווארצבארד קאמיטעט, 1933. (ביידיש)
אינ’ם לויף פון יארן, שיקגו: שלום שווארצבארד קאמיטעט, 1934. (ביידיש)
ראו גם

הירש לקרט
פנחס דשבסקי
הרשל גרינשפן
דוד פרנקפורטר
הנוקמים (ציידי נאצים)
הערות שוליים

↑  י. שחטמן, מה עושה שלום שוארצבורד?, דואר היום, 4 במאי 1930
↑  הגיע ארונו של שלום שוורצברד, מעריב, 7 בדצמבר 1967; עצמות שלום שווארצבארד הובאו למנוחות באביחיל בלוויה המונית, דבר, 8 בדצמבר 1967; עצמות שלום שווארצבארד – למנוחות, מעריב, 8 בדצמבר 1967.
↑  Guide to the Papers of Shalom Schwarzbard, ייווא.
| --- | --- |
בקרת זהויות :  NLI: 987007267729805171  PLWABN: 9810600949805606  BNE: XX5142280  BnF: cb112128205 (data)  GND: 119094541  ISNI: 0000 0000 7853 939X  LCCN: nr91011917  NTA: 297296116  SUDOC: 142807532  VIAF: 72196721   WorldCat (עם VIAF): 72196721 
רחוב "הנוקם" בבאר שבע, לזכרו של שלום שוורצבארד
משה פלד (אלוף)

ערך זה עוסק באלוף בצה"ל. אם התכוונתם למשמעות אחרת, ראו .
| --- | --- |

משה (מוסה) פלד
 לידה:  31 ביולי 1925 עין גנים, פלשתינה (א"י) המנדט הבריטי 
 פטירה:  16 באפריל 2000 (בגיל 74) נהלל, ישראל ישראל 
 מקום קבורה:  בית הקברות בנהלל 
 מדינה:  ישראל 
 כינוי:  מוּסה
 השתייכות:   ההגנה  צבא הגנה לישראל
 תקופת הפעילות:  1940–1948 (ההגנה)   1948 (צה"ל) 1958 – 1980 (צה"ל)
 דרגה:    אלוף
 תפקידים בשירות
 מפקד סיירת גולני  מפקד גדוד 52  מפקד קורס מפקדי פלוגות שריון  מפקד חטיבה 8  מפקד חטיבה 14  מפקד המכללה הבין-זרועית לפיקוד ולמטה ועוצבת ראם  מפקד אוגדה 146  מפקד גייסות השריון
 פעולות ומבצעים
   מלחמת העצמאות   מלחמת ששת הימים   מלחמת ההתשה   מלחמת יום הכיפורים
 תפקידים אזרחיים
 מנכ"ל רפא"ל  יו"ר יד לשריון בלטרון  מנכ"ל בחברת כור
 
מוסה פלד (במרכז, מצביע על המפה), פלוגת הפשיטה בגדוד 19 של חטיבת גולני במהלך מבצע חורב, ינואר 1949.
תצפית על שם אלוף משה פלד ב"יד לשריון" בלטרון. ברקע - טנקי מרכבה ומיצב לזכר אלוף ישראל טל
משה (מוסה) פלד (13 באוגוסט 1926 – 16 באפריל 2000) היה אלוף בצה"ל. בתפקידו האחרון בצה"ל שימש כמפקד גייסות השריון. לאחר מכן היה מנכ"ל רפא"ל ויושב ראש יד לשריון בלטרון.
האלוף משה פלד זכה להכרה כאחד מ"חמשת מצביאי השריון הטובים בהיסטוריה", לצד גנרל-פלדמרשל ארווין רומל, גנרל קרייטון אברמס, גנרל ג'ורג' פטון ואלוף ישראל טל, במוזיאון השריון בפורט נוקס, קנטקי, שבארצות הברית. זאת כהוקרה על לחימת אוגדתו, עוצבת המפץ, בחזית הסורית במלחמת יום הכיפורים ועל תרומתו לפיתוח תורת לחימת השריון בצה"ל כתוצאה מלקחיה. את הלקחים ותורת-הלחימה שעוצבה על-פיהם הציג לנציגי פיקוד האימונים וההדרכה של צבא ארצות הברית (TRADOC), שביקרו בישראל לאחר המלחמה, והדוקטרינה של צבא ארצות הברית עודכנה עקב כך בתקופה שלאחר מלחמת וייטנאם.
ביוגרפיה

פלד נולד, גדל והתחנך במושב עין גנים, בשם משה אייזנברג, לשושנה וזלמן אייזנברג. בשנת 1939, כשהיה בן 13, הצטרף לארגון ההגנה, בו שימש תחילה כקשר צבאי ומאוחר יותר כמפקד כיתה.
ביוגרפיה > במלחמת העצמאות

במלחמת העצמאות שימש כמפקד מחלקה ופלוגה בחטיבת גולני ולחם בקרבות החטיבה בגליל ובעמק הירדן.
ב-11 ביוני 1948 הוליך, לראשונה, פלוגה של גולני בחוד המאמץ של גדוד 11 מחטיבה 9, במטרה לעקור את ראש הגשר הסורי בגליל העליון המזרחי בעקבות נפילת משמר הירדן יום קודם לכן. הכוח של פלד ביצע את משימתו עוד בטרם האיר היום והשתלט על המשלטים החולשים על המדרונות לכיוון הנהר ומשמר הירדן, אולם הגדוד שהיה אמור להתקדם בעקבותיו, לכבוש את גשר בנות יעקב ולפוצצו כלל לא הופיע. מי שכן הופיעה וצלחה את הירדן הייתה חטיבה סורית מלווה בנגמשים וטנקים. פלד תיאר את אותו היום "הקרב הקשה של חיי". "הסורים פשוט טבחו בנו. נסעו וירו נסעו וירו". מי שלא נהרג מבין לוחמי הפלוגה באותו הקרב, נפצע.
במהלך המלחמה קיבל גם את הפיקוד על פלוגת הג'יפים החטיבתית, שהובילה את כוחות החטיבה במבצע עובדה לכיבוש אום רשרש (היא אילת) והיה למ"פ הראשון של חטיבת גולני שהגיע אליה. החלטת מפקד פיקוד דרום לעצור את הכח של גולני כ-8 שעות איפשרה לחטיבת הנגב להגיע ראשונה לאום רשרש. לאחר תום המלחמה — במהלכה נפצע פעמיים — השתחרר מצה"ל והתיישב במשק במושב נהלל.
ביוגרפיה > חזרתו לשירות

בשנת 1958, בעקבות פנייתו של מפקד גייסות השריון, האלוף חיים בר-לב, חזר פלד לשירות-קבע בצה"ל והתמנה למדריך בקורס מפקדי פלוגות שריון. הוא סיים את לימודיו במכללה הבין-זרועית לפיקוד ולמטה בשנת 1960, ומונה לפקד על גדוד הטנקים 52. ב-1962 יצא לקורס שריון מתקדם במרכז השריון של צבא ארצות הברית בפורט נוקס, קנטקי. ב-1963 מונה למפקד קורס מפקדי פלוגות שריון. ב-1964 מונה למפקד חטיבת מילואים, חטיבה 8. ב-1965 מונה למפקד חטיבה 14, שהייתה מורכבת באותו זמן מגדוד 52 (טנקי שרמן ו-AMX-13), ממתקן צאלים שהיה קרוי אז מא"ח 500 ומשני גדודי חרמ"ש. בתקופתו כמח"ט 14 הוקם מתקן צאלים.
ביוגרפיה > במלחמת ששת הימים

במלחמת ששת הימים היה פלד סגן-מפקד אוגדה 36 של האלוף אלעד פלד. האוגדה יועדה ונפרסה מלכתחילה לבלום התקפה סורית בדרום רמת הגולן, אולם היא הופנתה עם תחילת המלחמה לחזית הירדנית: בתחילה הופנתה האוגדה להתקפה בעמק דותן במאמץ לכבוש את השומרון (5 - 6 ביוני), ומאוחר יותר התקדמה מזרחה, במאמץ לתפוס את הגשרים על נהר הירדן ולבלום את התקדמותה של חטיבה עיראקית ממוכנת שהתכוונה לפרוץ באזור (7 ביוני). עם סיום כיבוש הגדה המערבית הופנתה האוגדה לחזית הסורית, ועם תחילת המתקפה כבשו כוחותיה את דרום רמת הגולן (9 - 10 ביוני).
ביוגרפיה > במלחמת ההתשה

בשנת 1968 הקים את חטיבה 670, חטיבה ממוכנת על בסיס גדודי המילואים של חטיבה 14. בעת קרבות ההתשה בחזית תעלת סואץ (מלחמת ההתשה) מונה פלד לסגן-מפקד הכוחות המשוריינים בסיני. בשנים 1970–1972 פיקד על המכללה הבין-זרועית לפיקוד ולמטה ובמינוי חירום שימש מפקד עוצבת ראם. עם סיום תפקידו זה מונה לפקד על אוגדה משוריינת (אוגדה 146 - עוצבת המפץ), בדרגת תת-אלוף.
ביוגרפיה > במלחמת יום הכיפורים

בתחילת מלחמת יום הכיפורים (6 - 24 באוקטובר 1973) שימשה אוגדתו של פלד עוצבת המפץ, כעתודה מטכ"לית. ככזו, היוותה האוגדה כוח שהפיקוד העליון של צה"ל יכול היה להפנות לכל אחת מחזיתות הלחימה, לפי ראות עיניו.
ביום השני למלחמה (7 באוקטובר), עקב מה שנראה כהתמוטטות מאמץ הבלימה מול הסורים ברמת-הגולן, משהגיע פלד לרמת הגולן קיבל הנחיה מאלוף הפיקוד להיערך להגנה על קו הירדן. לאחר התעקשותו של פלד מול אלוף הפיקוד על יכולתו להדוף את הסורים, הופנתה אוגדתו למתקפת הנגד בדרום הרמה, החלטה שהתבררה אחר כך כבעלת משמעות אסטרטגית לגורל המלחמה ברמת הגולן. ב-8 באוקטובר פתחו 3 האוגדות ברמת הגולן (אוגדה 36 בפיקודו של תת-אלוף רפאל איתן בגזרה הצפונית, אוגדה 210 בפיקודו של האלוף דן לנר במרכז, ואוגדה 146 בפיקודו של תת-אלוף פלד בדרום) במתקפת-נגד משולבת על הכוחות הסורים. הצלחתה של התקפת-נגד זו ב-8–9 באוקטובר, בשילוב עם הפצצות חיל האוויר הישראלי בעומק השטח הסורי, הביאו להתמוטטות ההתקפה הסורית, ועד מהרה תפסו כוחות צה"ל מחדש את שטחי רמת הגולן שתפסו הסורים עם תחילת ההבקעה. מליל 12–13 באוקטובר נמצאו מבואותיה הדרומיים של דמשק בטווח הארטילריה של צה"ל, ונוצר איום ממשי על בירת סוריה.
ביוגרפיה > כמפקד גייסות השריון

לאחר המלחמה, באפריל 1974, מונה פלד למפקד גייסות השריון והועלה לדרגת אלוף. בתפקיד זה עסק פלד בשיקום חיל השריון, שנשא בחלק גדול מנטל קרבות הבלימה בסיני וברמת הגולן וספג אבדות כבדות. במסגרת תהליך השיקום החל בתהליך התעצמות, שבמסגרתו שוקמו ואף הוקמו עוצבות שריון חדשות. בתקופתו הוכפל מספר האוגדות של חיל השריון, שעל הקמתם ואימונם הייתה מופקדת מפקדת גייסות שריון. בנוסף, בתקופה זו המשיכו להיקלט טנקי M-60 (מגח) ונגמ"שי M-113, והחל הייצור של טנק המערכה הישראלי — המרכבה. כמו כן, הוביל פלד את תהליכי הפקת-הלקחים מלחימת השריון בקרבות הבלימה וההתקפה במלחמת יום הכיפורים, שבעקבותיהם עודכנה תורת הלחימה של חיל השריון, והחלו אימונים רב-חיליים (בשיתוף עם חיל הרגלים, חיל ההנדסה וחיל התותחנים). מפקדת גייסות שריון הייתה למעשה המפקדה העיקרית של בניין כח היבשה, זאת בתקופה של לפני הקמת המפח"ש. בתקופה זו, עודכנה תורת "הקרב המשולב", לפיה על חילות-השדה השונים לפעול – ולכן גם להתאמן – במשולב, על-מנת לנצל יתרונות ולחפות על חולשות המאפיינות כל חיל. מתקן האימון בצאלים הוכפל בתקופתו, ושם למעשה היו האימונים של מרבית כוחות המילואים.
אחד הלקחים המרכזיים ממלחמת יום הכיפורים היה הצורך להקים מפקדה על-עוצבתית חדשה בצה"ל, אשר תוכל לתכנן ולפקד על שתי אוגדות ויותר במאמץ עיקרי/משני. בנובמבר 1974, עם ההחלטה להקים את מפקדות הגיס בצה"ל, הפך פלד למפקד הגיס הראשון שהוקם, גיס 479. במסגרת זו ביצע את תרגיל הגיס הראשון בצה"ל ובהמשך הקים ותרגל את שני הגייסות הנוספים, בפיקודם של אלוף ישראל טל ואלוף אריאל שרון.
במהלך תקופה זו, נהרג בנו הטייס, סרן צחי פלד.
בינואר 1979 השתחרר מצה"ל.
ביוגרפיה > עיסוקיו האזרחיים

בשנת 1980, לאחר סיום שירותו הצבאי, התמנה פלד לתפקיד ראש חטיבת יבשה בחברת "אלול טכנולוגיות", העוסקת בייעוץ ואספקת שירותים בתחום הביטחוני, שם הועסק עד 1982, אז הצטרף לקונצרן כור תעשיות ושימש כמנכ"ל חברת הבת "ארית תעשיות", שעסקה בפיתוח וייצור של רכיבים אלקטרו־אופטיים ליישומים אזרחיים וצבאיים. אחר כך מונה למנהל קבוצת מפעלי המכניקה של הקונצרן.
בשנים 1987–1992 שימש כמנכ"ל הרשות לפיתוח אמצעי לחימה (רפא"ל). מסופר שבתפקידו זה אמר על עבודתם של המדענים העוסקים במחקר ופיתוח: "אם הכול הצליח, סימן שלא העזתם. אני הייתי מצפה ש-50% יסתיימו בכישלון". בתקופתו כמנכ"ל ביקש להוביל שינוי בתפיסה הפעילות של רפאל תוך הדגשה של ההיבטים העסקיים, אולם מהלכים אלו נתקל בהתנגדות של גורמים שונים והוא החליט לפרוש מתפקידו.
בשנים 1996–1999 שימש פלד בתפקיד עוזר שר הביטחון יצחק מרדכי לענייני התעשיות הביטחוניות. במסגרת תפקיד זה שימש יושב ראש "הוועדה לבחינת עתיד התעשיות הביטחוניות בישראל". הוועדה המליצה בין השאר למזג ולהפריט את החברות הממשלתיות הביטחוניות. ביולי 1998 אימץ השר מרדכי את המלצות הוועדה להפריט את חלקי התעשיות הביטחוניות שאינם רגישים.
היה בין יוזמי הקמת עמותת יד לשריון ואתר הנצחה לחללי החיל בלטרון. משנת 1986 ועד לפטירתו בשנת 2000 שימש כיושב ראש העמותה.
חיים אישיים

פלד למד היסטוריה וכלכלה באוניברסיטת תל אביב ומינהל מתקדם בטכניון.
הוא נשא את דינה (דינקה) בתו של צבי ליברמן. לזוג היו 5 ילדים, צחי, דורית והשלישייה תמר תדהר וסמדר. בנו הבכור נהרג בתאונת מטוס בחוף השנהב ב-1977.
פלד הובא למנוחות במושבו נהלל. על שמו רחובות בירושלים ובפתח-תקוה.
לקריאה נוספת

דוד (דודו) הלוי, כנגד כל הסיכויים – אלוף מוסה פלד, הוצאת מודן, 2019.
משה פלד, "המאפיינים הצבאיים של מלחמת לבנון", עמודים 113 - 123, פורסם בספר "לבנון: המלחמה האחרת" בעריכת רוביק רוזנטל, הוצאת ספרית פועלים, 1983.
יוסי פלד, איש צבא (כתבה: רונית ורדי), תל אביב: "ספרית מעריב", תשנ"ג-1993.
'אלישיב שמשי, בכוחם להכריע: על מפקדי אוגדות בשדה הקרב. תל אביב: משרד הביטחון, 2007.
הערות שוליים

1 2  General Starry Reflects on Leadership: The International Commander’s Wall
↑  תא"ל מרדכי גור ימונה לתפקיד בכיר, דבר, 1 בספטמבר 1969
↑  אוגדת מוסה פלד בלמה הסורים מלהגיע לירדן, דבר, 30 בינואר 1974
↑   גל פרל, מוכנות לסוגים משתנים של קרבות – תובנות מ"התאוששות", באתר צה"ל, 7 בספטמבר 2023
↑  ד"ר דן שיאון, בשיחה עם ד"ר אורי מילשטיין, אתר יוטיוב
↑  אלוף משה פלד מונה למפקד גיסות השריון' אלוף גדרון ראש א"כא, דבר, 17 באפריל 1974
↑  האלוף משה פלד חזר מחוף־השנהב; חיפש גופת בנו, מעריב, 14 באוגוסט 1977
↑  "משקם השריון משאיר גיס גדול, חזק ומתוכם" - ביום שישי שעבר נפרד אלוף משה (מוסה) פלד מגייסות השיריון, מעריב, 19 בינואר 1979
↑  אלי ביהרי, מאזן - ארית מייצאת 82%, חדשות, 6 בספטמבר 1984
↑  אבי קרטין, גביש מתכנן מהפכה בכור, חדשות, 3 בספטמבר 1986
↑  רונאל פישר, רפא"ל זה גולם אומלל. נקודה - שש שנים שימש אלוף (מיל') משה פלד שק החבטות למשמיציו ולא הגיב, ובלבד שיוכל להצעיד את רפא"ל בוובו., חדשות, 1 במאי 1992
↑  אמנון ברזילי‏, הטיל שנחת בחדר הניתוח, באתר וואלה, 30 בדצמבר 2004
↑  שרון שדה, מנכ"ל רפא"ל, משה פלד, פורש מתפקידו בסוף יוני, חדשות, 17 באפריל 1992
מאיר הראובני, התפטר מנכ"ל רפא"ל, מעריב, 17 באפריל 1992
↑  הארץ, ‏ועדת פלד תציע למרדכי למזג ולהפריט את התעשיות הבטחוניות, באתר גלובס, 13 באוקטובר 1997
↑  הארץ, ‏דו"ח ועדת פלד: אם התעשיות הביטחוניות לא יופרטו - הן יחוסלו, באתר גלובס, 22 במרץ 1998
הארץ, ‏ועדת פלד: התעשיות הביטחוניות הופכות מנכס לנטל - ויש להפריטן, באתר גלובס, 16 בנובמבר 1999
↑  מאת אורה קורן, ‏מרדכי אימץ המלצות ועדת פלד: להפריט חלקי התעשיות הביטחוניות שאינם רגישים, באתר גלובס, 21 ביולי 1998
↑  דורון תמיר, שנור השריון - חיילי המילואים בחיל־השריון מתבקשים לתרום להקמת אתר הנצחה ומוזיאון לחיל, כל העיר, 14 באוגוסט 1987
1 2  ידיעות אחרונות, ‏נפטר אלוף מוסה פלד, באתר גלובס, 18 באפריל 2000
↑  יעקב ארז, 3 טייסים ישראלים ניספו בתאונת מטוס בחוף־השנהב, מעריב, 28 ביולי 1977
| --- | --- |
בקרת זהויות :  NLI: 987007292007205171  ISNI: 0000 0003 7666 1334  LCCN: no2019187240  VIAF: 253702202   WorldCat (עם VIAF): 253702202 
אל"ם משה פלד, סגן מפקד אוגדה 252, מתדרך את הנשיא זלמן שזר בסיור בסיני. מאחורי הנשיא - מפקד פיקוד הדרום, אלוף ישעיהו גביש, 9 במרץ 1969.
קברו של מוסה פלד בבית הקברות של נהלל. 13 באפריל 2023
סמוך-קום

הדגמת סמוך-קום
סמוך-קום (באנגלית: burpee) הוא תרגיל כושר גופני המתבצע כחלק מסדרת אימוני כוח או פעילות אירובית.
התנועה הבסיסית מתבצעת בארבעה שלבים:
שלב 1: מתחילים בעמידה. יורדים לעמדת שפיפה (סקוואט) כאשר הידיים מונחות על הרצפה.
שלב 2: בועטים עם הרגליים לאחור, תוך שמירה על זרועות ישרות, ואז מבצעים שכיבת סמיכה (בחלק מהגרסאות מוותרים על שכיבת סמיכה זו).
שלב 3: מחזירים את הרגליים למצב סקוואט.
שלב 4: קופצים ממצב סקוואט כלפי מעלה.
מקור

על פי מילון אוקספורד, התרגיל נקרא על שם רופא אמריקאי בשם Royal Huddleston Burpee שפיתח בשנת 1939 מבחן כושר בשם "מבחן סמוך-קום" המבוסס על תרגיל זה (שם התרגיל באנגלית burpee, ברפי). הוא קיבל תואר דוקטור בפיזיולוגיה מאוניברסיטת קולומביה בשנת 1940. עבודת הדוקטורט שלו הייתה בעיקרה דרך מהירה ופשוטה להעריך כושר גופני באמצעות תרגיל ה"סמוך-קום". התרגיל המקורי של ברפי היה פשוט יותר, ולא כלל שכיבת סמיכה וקפיצה למעלה.
התרגיל הפך לפופולרי בשנת 1942 לאחר שצבא ארצות הברית אימץ אותו על מנת להעריך את רמת הכושר של המתגייסים, לקראת כניסת הכוח האמריקאי למלחמת העולם השנייה. הבדיקה הייתה מורכבת מסדרת תרגילים המבוצעים ברצף מהיר, ונועדה לתת הערכה מהירה של זריזות, קואורדינציה וכוח.
גרסאות של התרגיל

לתרגיל זה גרסאות רבות. להלן מספר גרסאות של התרגיל:
סמוך-קום עם קפיצה לתיבה - בזמן ביצוע התרגיל, קופצים על תיבה, ולא מעלה-מטה.
סמוך-קום עם קפיצה לרוחק - תרגיל סמוך-קום ואחריו קפיצה לרוחק.
סמוך-קום עם שכיבת סמיכה (מוכר גם בשם "bastardo") - בזמן ביצוע התרגיל, בשלב 2, מבצעים שכיבת סמיכה.
סמוך-קום עם משקולות - בזמן ביצוע התרגיל מחזיקים זוג משקולות.
שיאי עולם

ב-17 במאי 2014 שבר קמרון דורן בגרינווד (קרוליינה הדרומית) שני שיאי עולם במספר החזרות של תרגיל "סמוך-קום" ללא שכיבת סמיכה: הוא ביצע 5,657 חזרות ב-12 שעות, ו-10,105 חזרות ב-24 שעות.
ב-21 באוקטובר 2013 שבר לויד ווימה בפורטלנד (אורגון) שיא עולם במספר החזרות של תרגיל "סמוך-קום" עם שכיבת סמיכה: הוא ביצע 9,480 חזרות ב-72 שעות.
ב-23 ביולי 2018 שבר צ'ארלי גארד בטזמניה שיא עולם של 851 תרגילי "סמוך-קום" בשעה אחת.
ג'וני גרגאנו

| --- | --- |

גרגאנו, יוני 2018
 לידה:  14 באוגוסט 1987 (בן 37) קליבלנד, אוהיו, ארצות הברית
 שם במה:  סדריק ואן האוסן ג'ואי גריי ג'וני גרגאנו
 כינוי:  Johnny Wrestling
 משקל:  90 ק"ג
 גובה:  1.78 מטר
 לאום:  אמריקאי
 קריירה מקצוענית:  2005–הווה (כ־19 שנים)
 מאמנים:  ג'וש פרוהיבישן JT לייטנינג
 ליגות:  WWE
 מידע אישי
 בן או בת זוג:  קנדיס לאריי (2016–?) 
 מספר צאצאים:  1 
 
ג'ון אנטוני ניקולאס גרגאנו (באנגלית: John Anthony Nicholas Gargano; נולד ב-14 באוגוסט 1987) הידוע יותר בשם הבמה שלו, ג'וני גרגאנו הוא מתאבק אמריקאי, המופיע בארגון ההיאבקות WWE, בתוכנית סמאקדאון, שבה הוא אלוף הזוגות הנוכחי ביחד עם תומאסו צ'אמפה.
גרגאנו החל את הקריירה שלו בשנת 2005, כשהתאבק בארגון Cleveland All–Pro Wrestling‏ (CAPW). במהלך השנים, גרגאנו התאבק עבור ארגונים עצמאיים נוספים ברחבי אמריקה כמו Chikara,‏ Dragon Gate USA,‏ Evolve ו-Pro Wrestling Guerrilla‏ (PWG). גרגאנו הוא פעם אחת אלוף הזוגות של Chikara, פעם אחת אלוף הזוגות של Evolve, פעמיים אלוף פתחו את שערי החופש של Dragon Gate USA, כשתקופת הכהונה הראשונה שלו נמשכה 873 ימים. בנוסף לכך, גרגאנו התאבק עבור ארגוני היאבקות נוספים כמו Ring of Honor‏ (ROH) ו-Total Nonstop Action Wrestling‏ (TNA).
לאחר שערך הופעות באופן בלתי רציף ב-WWE לאורך הקריירה שלו, גרגאנו השתתף במבחני הקבלה של הארגון ביוני 2015. לאחר מכן, הוא החל להשתתף באופן שגרתי בארגון הבת של ה-WWE,‏ NXT, כשלבסוף חתם על חזוה עם באפריל 2016. הוא הקים את הצמד, DIY# ביחד עם תומאסו צ'אמפה וביחד הם זכו פעם אחת באליפות הזוגות של NXT. לאחר שהשניים נפרדו, הם ניהלו יריבות חמה ביניהם. גרגאנו זכה באליפות צפון אמריקה של NXT בינואר 2019, ובאליפות ה-NXT באפריל של אותה השנה. עקב הזכייה באליפות ה-NXT, גרגאנו הפך לאלוף הטריפל קראון הראשון בתולדות NXT.
החיים שלפני

גרגאנו נכנס לזירת היאבקות בפעם הראשונה בגיל שמונה, כשהבעלים של הארגון CAPW,‏ JT לייטנינג, שערך את המופעים מאחורי עסק הקייטרינג של אביו של גרגאנו, הרשה לו להיכנס לזירה. בזמן שלמד בתיכון סיינט אדוארד, גרגאנו החליט להתאמן בבית ספר להיאבקות מקצועית של CAPW במטרה להפוך למתאבק מקצועי. בגיל 16, גרגאנו החל להתאמן במתחם האימונים של CAPW תחת הדרכתם של JT לייטנינג וג'וש פרוהיבישן. גרגאנו ציין את שון מייקלס, כריס ג'ריקו וג'וני סיינט כמודלים לחיקוי שלו.
חיים אישיים

גרגאנו התארס למתאבקת קנדיס לאריי בינואר 2016. השניים נישאו ב-16 בספטמבר 2016.
אליפויות והישגים

הישגים בארגון ההיאבקות Absolute Intense Wrestling - AIW
אליפות במשקל כבד של AIW (פעם אחת)
אליפות אינטנס דיוויז'ן של AIW (פעמיים)
הישגים ברשת הטלוויזיה CBS Sports
פיוד השנה (2018) - נגד תומאסו צ'אמפה
קרב השנה (2018) - נגד אנדרדה "סיין" אלמאס על אליפות ה-NXT באירוע NXT TakeOver: Philadelphia
מתאבק השנה של WWE‏ (2018)
הישגים בארגון ההיאבקות Championship Wrestling Experience - CWE
האליפות הבלתי מעורערת של CWE (פעם אחת)
הישגים בארגון ההיאבקות Chikara
אליפות הזוגות של Chikara (פעמיים)  - ביחד עם צ'אק טיילור
הישגים בארגון ההיאבקות Cleveland All–Pro Wrestling - CAPW
אליפות ג'וניור במשקל כבד של CAPW (פעם אחת)
הישגים בארגון ההיאבקות DDT Pro-Wrestling
אליפות איירון מן במשקל הבי מטאל (פעם אחת)
הישגים בארגון ההיאבקות Dragon Gate USA/Evolve Wrestling
אליפות הזוגות של Evolve (פעם אחת)  - ביחד עם דרו גאלוויי
אליפות פתחו את שער החופש (פעמיים)
אליפות פתחו את השער המאוחד (פעם אחת)  - ביחד עם ריץ' סוואן
גביע CITIC‏ (2014)
טורניר אליפות הזוגות של Evolve‏ (2016)  - ביחד עם דרו גאלוויי
הישגים בארגון ההיאבקות International Wrestling Cartel - IWC
אליפות סופר אינדי של IWC (פעם אחת)
אליפות הזוגות של IWC (פעם אחת)  - ביחד עם מייקל פקאדה
הישגים בארגון ההיאבקות Legacy Wrestling
אליפות לגאסי (פעם אחת)
הישגים במגזין ההיאבקות Pro Wrestling Illustrated - PWI
פיוד השנה (2018) - נגד תומאסו צ'אמפה
PWI דירג אותו במקום ה-6 מתוך 500 המתאבקים הטובים ביותר לשנת 2019
הישגים בארגון ההיאבקות Pro Wrestling Ohio/Prime Wrestling
אליפות PWO/פריים במשקל כבד (3 פעמים)
הישגים בארגון ההיאבקות Smash Wrestling
אליפות Smash Wrestling (פעם אחת)
הישגים בארגון ההיאבקות World Wrestling Entertainment - WWE
אליפות ה-NXT (פעם אחת)
אליפות צפון אמריקה של NXT (פעמיים)
אליפות הזוגות של NXT (פעם אחת)  - ביחד עם תומאסו צ'אמפה
אליפות הזוגות של ה-WWE (פעמיים, נוכחי) - ביחד עם תומאסו צ'אמפה
אלוף הטריפל קראון הראשון
פרסי סוף השנה של NXT‏ (5 פעמים)
קרב השנה (2016) - עם תומאסו צ'אמפה נגד הריבייבל (אלופים) (סקוט דוסון ודאש ויילדר) בקרב 2 מתוך 3 הכרעות על אליפות הזוגות של NXT באירוע NXT TakeOver: Toronto
קרב השנה (2018) - נגד אנדרדה "סיין" אלמאס על אליפות ה-NXT באירוע NXT TakeOver: Philadelphia
קרב השנה (2019) - נגד אדם קול בקרב 2 מתוך 3 הכרעות על אליפות ה-NXT הפנויה באירוע NXT TakeOver: New York
יריבות השנה (2018) - נגד תומאסו צ'אמפה
יריבות השנה (2019) - נגד אדם קול
הישגים במגזין ההיאבקות Wrestling Observer Newsletter - WON
פיוד השנה (2018) - נגד תומאסו צ'אמפה
הערות שוליים

↑  גרגאנו ולאריי נישאו בדיסנילנד
| אלופי הזוגות של NXT |
| --- | --- | --- |
| 2010 | בריטיש אמבישן (אדריאן נוויל ואוליבר גריי) • משפחת וויאט (לוק הארפר ואריק רואן) • אדריאן נוויל וקורי גרייבס • האסנשיין (קונור וויקטור) • הלוצ'ה דרגונס (קאליסטו וסין קארה) • בלייק ומרפי (וסלי בלייק ובאדי מרפי) • הוודוילנס (איידן אינגליש וסיימון גוטץ') • הריבייבל (דאש ויילדר וסקוט דוסון) • אמריקן אלפא (צ'אד גייבל וג'ייסון ג'ורדן) • DIY# (ג'וני גרגאנו ותומאסו צ'אמפה) • The Authors of Pain (אקאם ורזאר) • Sanity (אריק יאנג ואלכסנדר וולף) • The Undisputed Era (אדם קול/רודריק סטרונג, בובי פיש וקייל אוריילי) • מאסטש מאונטיין (טיילר בייט וטרנט סבן) • The Undisputed Era (קייל אוריילי ורודריק סטרונג) • War Raiders/Viking Raiders (הנסון/איבר ורואו/אריק) • הסטריט פרופיטס (אנג'לו דוקינס ומונטז פורד) • The Undisputed Era (בובי פיש וקייל אוריילי) |  |
| 2020 | The BroserWeights (מאט רידל ופיט דאן) • אימפריום (פביאן אייכנר ומרסל ברטל) • בריזנגו (פאנדנגו וטיילר בריז) • דני בורץ' ואוני לורקאן • MSK (נאש קרטר ווס לי) • פריטי דדלי (אלטון פרינס וקיט וילסון) • האחים קריד (ברוטוס קריד וג'וליוס קריד) • הניו דיי (קופי קינגסטון ואקסבייר וודס) • Gallus (מארק קופי ווולפגנג) • טוני דיאנג'לו וצ'נינג "סטאקס" לורנצו • Chase U (אנדרה צ'ייס ודוק הדסון) • ברון ברייקר וברון קורבין • ניית'ן פרייזר ואקסיום (נוכחיים) |  |